Súradnice: 48°30′01″S 20°15′13″V﻿ / ﻿48,5003°S 20,2535°V﻿ / 48.5003; 20.2535

**Drieňovský potok** je potok v Gemeri. Je to pravostranný prítok Východného Turca v povodí Slanej a má dĺžku 7,9 km. Je vodným tokom VI. rádu a jeho hydrologické poradie je 4-31-03-281.

Prameň
------

Drieňovský potok pramení medzi obcou Kameňany a Višňové, v lese *Dalenova studňa*, na juhovýchodnom úbočí Ostrej hory v geomorfologickom podcelku Železnícke predhorie..

Opis toku
---------

Drieňovský potok tečie od prameňa juhovýchodným smerom; neďaleko trojchotárnika obcí Kameňany, Držkovce a Višňové prekračuje obecnú hranicu medzi Kameňanmi a Držkovcami a tečie juhozápadným smerom po západnom okraji lesa *Horný les*. Na okraji lesa *Stráže* vo Višňovom priberá pravostranný bezmenný prítok a pokračuje po východnom úpätí lesa *Kozinka*. Veľkým oblúkom tečie východným úpätím lesa *Domanova hora* a lesa *Dapšov les* v Skerešove a západným okrajom lesa *Dolný les* v Držkovciach, popod vrch Drienok. Následne priberá dva bezmenné pravostranné prítoky a pokračuje východným okrajom lesa *Dapša* a *Psí breh*. Krátkymi úsekmi preteká cez územie obcí Leváre a Polina, kde tečie východným úbočím lesa *Vrbina* a po opustení lesného extravilánu v blízkosti osady *Kúpele* na území Levár ústi do Východného Turca..

Celým svojim tokom sleduje z neveľkej vzdialenosti evidovaný priebeh obecných hraníc dotknutých obcí, ktorý reflektuje prirodzený meandrovitý tok Drieňovského potoka z druhej polovice 19. storočia (z čias pôvodného katastrálneho mapovania). Koryto sa v dôsledku terénnych daností s malým sklonom po každom väčšom prietoku posúval a menil, až do doby výstavby spevnenej lesnej cesty v druhej polovici 20. storočia, ktorá tento vývoj zo strany cesty zastavila. Drieňovský potok pramení v geomorfologickom celku Revúcka vrchovina, v geomorfologickom podcelku Železnícke predhorie, ale väčšinu svojho toku preteká a ústi v geomorfologickom celku Juhoslovenská kotlina, jej podcelku Rimavská kotlina a geomorfologickej časti Licinská pahorkatina.

Pôvod názvu
-----------

Názov potoka súvisí s charakteristickým výskytom drieňa obyčajného v pramennej oblasti a jeho povodí, no tiež názvom blízkej lokality vrchu Drienok. Zo slovného základu toponyma *Drienok*, prípadne priamo z apelatíva *drieň*, rozšíreného o príponu menného adjektíva *-ov* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok*, bolo utvorené dvojslovné hydronymum *Drieňovský potok*.. V pomenovacom procese toponým bol pravdepodobne primárne pomenovaný vrch *Drienok* a vodný tok *Drieňovský potok* bol až sekundárny. Názov vodného toku bol štandardizovaný v roku 1992.

Značný počet názvov iných potokov vo svojom pomenovacom procese prebralo do svojho názvu časť názvu sídelného objektu (obce, časti obce), respektíve nesídelného objektu (vrchu, lesa), alebo v pomenovacom procese primárne využili slovný základ apelatíva *drieň*.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-10-04).
2. ↑   KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2021-10-10]
3. ↑  Priebeh vodného toku Drieňovský potok (prítok Východného Turca) v Základnej báze údajov geografického informačného systému ZB GIS. Dostupné on-line na  [cit. 2021-10-10].
4. ↑   Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 4, 10. 079-902-87 NVA.
5. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 25, 26, 139 - 142.
6. ↑  Geografické názvy okresu Rimavská Sobota A24. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-255/1992 zo 16.6.1992. 104 s. S 21,79. ISBN 80-900509-6-4.
7. ↑  Ľuba Sičáková. *Hydronymia slovenskej časti povodia Slanej*. 1. vyd. Prešov : Pedagogická fakulta v Prešove Univerzity Pavla Jozefa Šafárika v Košiciach, 1996. 108 s. ISBN 80-88697-24-7. S. 29.

| * z
* d
* u
Vodné toky v povodí **Turca (Slaná)** |
| --- |
| *Turiec* → *Slaná* → *Tisa* → *Dunaj* |
| Vodné toky | Bánsky potok · Blatný potok · Brusníček · Bystrý potok (prítok Turca) · Bystrý potok (prítok Východného Turca) · Čechov potok · Čierny potok (prítok Demetrovho potoka) · Čierny potok (prítok Turca, Ratkovské Bystré) · Čierny potok (prítok Východného Turca) · Demetrov potok · Dolina · Drienok · Drieňovský potok · Frákonice · Hlboký potok · Hlbôčka · Hrbský potok · Klimov potok · Kňazov potok · Kolitárka · Konský potok · Korimovský potok · Krúpovský potok · Lazcový potok · Lipovský potok · Lukovský potok · Mäsiarka · Nandražský potok · Osliansky potok · Podgáliková · Prepoštov potok · Priehybina · Prielohy · Priščovie potok · Rákoš (prítok Východného Turca, Leváre) · Rákoš (prítok Východného Turca, Rákoš) · Rakýš · Rašický potok · Rybný potok · Slatvina · Široký potok · Škovránok · Španie · Šulkovie potok · Švanavská · Tisový potok · Tomášov potok · Tŕňový potok · Turčok · **Turiec** · Udoriná · Valaský potok · Vlčí potok · **Východný Turiec** · Žlebkovie potok |
| Vodná plocha | Vodná nádrž Levkuška |